V. Veteška, podpredseda NR SR: (2004-05-12):
K. Ondriaš, poslanec: Mám poznámku k návrhu zákona o vyplatení jednorazového príspevku dôchodcom, je to tlač 645. Návrh zákona hovorí, že dôchodcom, ktorých je okolo 1,2 milióna, sa vyplatí jednorazová odmena 1 000 korún. Celková vyplatená suma bude 1,2 miliardy korún. Ja v mojom príspevku ukážem, aká je to smiešna almužna a aký smiešny alibizmus je predložený návrh zákona. V súčasnosti v reálnych cenách sú dôchodky o 27 percent nižšie ako v roku 1989. To znamená, aby ste vyrovnali reálne dôchodky, ktoré tu boli pred 15 rokmi, museli by ste vyplácať jednorazový príspevok každému dôchodcovi 20 400 korún ročne. Za socializmu reálne dôchodky rástli rýchlejšie ako náklady dôchodcov. Teraz je to naopak. Keby ste chceli zachovať trend zvyšovania reálnych dôchodkov, ktorý tu bol za socializmu, museli by ste vyplácať jednorazový príspevok každému dôchodcovi 58 800 korún ročne. A  vy  ste  im  navrhli almužnu - jednorazový príspevok 1 000 korún. Ako je možné, že nemáte peniaze na ozajstné zvýšenie dôchodkov? Odpoveď je veľmi jednoduchá. Každý rok produkcia slovenského poľnohospodárstva v stálych cenách roku 1995 je o 42 miliárd nižšia ako v roku 1988. Každý rok strácame len v poľnohospodárstve 42 miliárd korún. Predstavte si, že by ste nezničili socialistické poľnohospodárstvo a mali by ste produkciu, ktorá tu bola za socializmu. To je, mali by ste tu navyše 42 miliárd Sk ročne. Keby ste túto sumu dali na jednorazový príspevok dôchodcom, každý dôchodca by dostal jednorazový príspevok 33 600 Sk. A takýto jednorazový príspevok by dostával každý rok. Každý rok produkcia slovenského stavebníctva v stálych cenách roku 1995 je o 72 miliárd korún nižšia ako v roku 1989. Každý rok strácame len v stavebníctve 72 miliárd korún. Predstavte si, že by ste nezničili socialistické stavebníctvo a mali by ste produkciu, ktorá tu bola za socializmu, t.  j. mali by ste navyše 72 miliárd korún  zo stavebníctva. Keby ste túto sumu spolu so sumou, ktorú strácame v poľnohospodárstve dali na jednorazový príspevok dôchodcom, každý dôchodca by dostal jednorazový príspevok 91-tisíc korún. A takýto jednorazový príspevok by dostal každý rok. Každý rok Slovensko spláca zahraničný dlh a úroky vo výške 50 až 100 miliárd korún zo zahraničného dlhu, ktorý nám neklesá. Predstavte si, že by ste Slovensko nezadlžili sumou 15 miliardami dolárov a mali by ste navyše 75 miliárd korún ročne pre dôchodcov. Keby ste túto sumu spolu so sumou, ktorú strácame v poľnohospodárstve, v stavebníctve dali spolu na jednorazový príspevok dôchodcom, každý dôchodca by dostal jednorazový príspevok 151-tisíc korún. A takýto jednorazový príspevok by dostával každý rok. Vážené pani poslankyne, vážení páni poslanci, nebudem ďalej pokračovať vo vyčíslení sumy, ktorú Slovensko stráca zničením socialistického priemyslu, rozkradnutím vlajkových lodí slovenskej ekonomiky, privatizáciou strategických podnikov, bánk a poisťovní. K tomu je potrebné pričítať sumu, ktorú Slovensko stráca chránením bánd kriminálnikov aj poslancami Národnej rady Slovenskej republiky. Chcel by som poukázať hlavne na paradox, že ľudia, a nemyslím tým len predkladateľov navrhovaného zákona, ktorí významne prispeli k prevratu roku 1989 a následnému úpadku poľnohospodárstva, stavebníctva, priemyslu, ktorí zabezpečili ekonomickú kolonizáciu Slovenska, ľudia, ktorí vlastne spôsobili, že nie sú peniaze na dôchodok, sa hrajú na ľudomilov a záchrancov zlej sociálnej situácie dôchodcov. Myslím si, že by radšej mali vysvetľovať dôchodcom, prečo nie sú peniaze na dôchodky a hlavne, kto to všetko zapríčinil. Ďakujem za pozornosť.